text: Glæde i villakvarter
  17 oktober 2018 kl. 15.16
  De støjplagede beboere ved motorvejen i Bramdrupdam er glade. I dag startede arbejdet med at bygge en støjvæg, der skal formindske larmen.
  De har kæmpet for det i mere end tyve år, og i den tid er støjen bare blevet værre.
  - Plagenhar været stigende på grund af trafikudviklingen, siger Per Madsen, der har boet ved motorvejen i 32 år.
  - Det er blevet værre og værre. Alene i de 12 år, vi har boet her er støjen blevet en tredjedel højere, siger Ole Kirkeby, der bor direkte ud til motorvejen.
  Men i dag begyndte arbejdet med at sætte støjmuren op, og den begynder nord for villakvarteret ved Bramdrupdam IFs træningsbaner. Og beboerne i det hårdt plagede kvarter er glade.
  - Vi er ikke lige hårdt ramt alle sammen, men vi står sammen om det her, og glæder os til det bliver færdigt, siger Per Madsen.
  - Det er længe ventet, og vi er glade i dag. Her hos os betyder det, at støjniveauet falder fra 60 dB til 55 - det er mere end en halvering, siger Ole Kirkeby.
  